input: NEUVOSTON PÄÄTÖS 2012/812/YUTP,
  annettu 20 päivänä joulukuuta 2012,
  Irakia koskevan yhteisen kannan 2003/495/YUTP muuttamisesta
  EUROOPAN UNIONIN NEUVOSTO, joka
  ottaa huomioon Euroopan unionista tehdyn sopimuksen ja erityisesti sen 29 artiklan,
  sekä katsoo seuraavaa:
  (1)
  Neuvosto hyväksyi 7 päivänä heinäkuuta 2003 yhteisen kannan 2003/495/YUTP (1) Irakista Yhdistyneiden kansakuntien (YK) turvallisuusneuvoston päätöslauselman 1483 (2003) täytäntöön panemiseksi.
  (2)
  YK:n turvallisuusneuvosto hyväksyi 15 päivänä joulukuuta 2010 päätöslauselman 1956 (2010), jossa se päätti, että Irakin kehitysrahastosta saatu tuotto olisi siirrettävä täysimääräisesti Irakin hallituksen seuraajajärjestelyjen tilille tai tileille ja että Irakin kehitysrahasto olisi lakkautettava viimeistään 30 päivänä kesäkuuta 2011.
  (3)
  Yhteistä kantaa 2003/495/YUTP olisi näin ollen muutettava, jotta sallittaisiin jäädytettyjen varojen, muiden rahoitusvarojen tai taloudellisten varojen siirtäminen Irakin hallituksen perustamille Irakin kehitysrahaston seuraajajärjestelyille YK:n turvallisuusneuvoston päätöslauselmissa 1483 (2003) ja 1956 (2010) esitetyin edellytyksin.
  (4)
  Yhteinen kanta 2003/495/YUTP olisi sen vuoksi muutettava tämän mukaisesti,
  ON HYVÄKSYNYT TÄMÄN PÄÄTÖKSEN:
  1 artikla
  Muutetaan yhteinen kanta 2003/495/YUTP seuraavasti:
  Korvataan 2 artikla seuraavasti:
  ”2 artikla
  Kaikki varat tai muut rahoitusvarat tai taloudelliset varat,
  a)
  jotka olivat Irakin edellisen hallituksen tai turvallisuusneuvoston päätöslauselmalla 661 (1990) perustetun komitean nimeämien Irakin valtion elinten, yhtiöiden tai laitosten hallinnassa ja ovat olleet Irakin ulkopuolella 22 päivänä toukokuuta 2003, tai
  b)
  jotka Saddam Hussein tai muut turvallisuusneuvoston päätöslauselmalla 661 (1990) perustetun komitean nimeämät Irakin aikaisemman hallinnon johtavat virkamiehet tai heidän lähisukulaisensa, mukaan lukien heidän itsensä tai heidän puolestaan tai heidän alaisuudessaan toimivien henkilöiden suoraan tai välillisesti omistamat tai määräysvallassa olevat yhteisöt, ovat siirtäneet Irakista tai hankkineet,
  jäädytetään viipymättä ja, mikäli nämä varat tai rahoitusvarat tai taloudelliset varat eivät ole tuomioistuimen, hallintoviranomaisen tai välimiesoikeuden aikaisemmin vahvistaman panttioikeuden tai päätöksen kohteena, jolloin niitä voidaan käyttää tällaisen panttioikeuden tai päätöksen täyttämiseen, jäsenvaltioiden on huolehdittava niiden siirtämisestä välittömästi Irakin hallituksen perustamille Irakin kehitysrahaston seuraajajärjestelyille turvallisuusneuvoston päätöslauselmissa 1483 (2003) ja 1956 (2010) esitetyin edellytyksin.”
  2 artikla
  Tämä päätös tulee voimaan päivänä, jona se julkaistaan Euroopan unionin virallisessa lehdessä.
  Tehty Brysselissä 20 päivänä joulukuuta 2012.